open-index/open-wikipedia-markdown huggingface dataset:
Chalč

**Chalč** (transkribeerituna **Haltš**, poola keeles *Chalcz*) on agrolinnake (endine küla ja alev) Valgevenes Homieli oblasti Vietka rajoonis, Chalči külanõukogu halduskeskus. Asula asub merepinnast 135 meetri kõrgusel, oblasti keskusest Homielist 16 ja rajooni keskusest Vietkast 2 kilomeetri kaugusel Soži jõe kaldal.

Asulas on saekaater, põhikool, kultuurimaja, postkontor ja kaks raamatukogu.

Aastal 1942 sündis külas endine Valgevene eriolukordade minister Valeryj Astapaŭ.

## Elanikkond


* 1113 (1860)
* 1072 (1886)
* 1975 (1897)
* 2256 (1909)
* 1829 (1959)

* 1376 (1999)
* 1194 [2002)
* 1285 (2005)
* 1287 (2010)


## Ajalugu

Asula ümbrus on ammuse asustusega. Küla juures asub linnamägi, mis oli kasutusel Milogradi kultuuri, Zarubinetsi kultuuri ja Vana-Vene ajal, varasel rauaajal kasutusel olnud linnamägi, Vana-Vene ajal kasutusel olnud asulakoht ja viiest kurgaanist matmispaik. 

Asula kohta on esimesi teateid XIV sajandist, mil see kuulus Tšernigovi vürstiriiki. Švitrigaila andis asula Chaleckite suguvõsale, sellest ajast peale oli Chalč selle suguvõsa residentsiks.

XVII sajandi teisel poolel asusid külla jesuiidid, kes rajasid sinna kiriku ja kloostri. Aastal 1731 avati seal misjonipunkt, mis tegutses seal kuni aastani 1829, mil suleti ka klooster. Misjonit toetasid nii Chaleckid kui ka Šarscini Dernolovitšid. Aastal 1764 sai asula eraomandis oleva alevi staatuse. Chalč jäi Minski vojevoodkonda ja selle Rečyca maakonda.

Seoses Poola jagamisega läks Chalč aastal 1772 Venemaa koosseisu, kus hakkas kuuluma Mogiljovi kubermangu ja Gomeli maakonda. XIX sajandi alguses valmis Chalči mõisa hoonetekompleks. Aastal 1860 peeti alevis kaks korda aastas laata. Aastal 1866 oli seal kolm poodi, alevis asus ka magasiait. Aastal 1879 avati mõisa juures viinaköök. Aastal 1886 olid asulas kirik ja juudi palvemaja, seal oli kolm tuulikut ja 85 poodi. Aastail 1887, 1891 ja 1892 alev põles; tules hävis kokku 261 maja. Aastal 1895 olid alevis kirik ja kihelkonnakool, seal tegutses juudi palvemaja. Chalčis oli toona viis tuulikut ja viis poodi, seal asus ka kõrts. Mõisa juures asusid viinavabrik ja teine kõrts. Aastal 1909 olid alevis postkontor ja heinapressimisvabrik. 

Chalč hakkas 25. märtsil 1918 kuuluma Valgevene Rahvavabariiki. 1. jaanuaril 1919 võttis Valgevene NSV juhtkond vastu otsuse, et asula kuulub Valgevene koosseisu. Reaalselt läks alev Valgevene NSV koosseisu aastal 1926, kus sellest sai külanõukogu keskus.

Aastal 1928 avati külas tellisevabrik.  Samal aastal moodustati seal kolhoos, järgmisel aastal avati seal tellisetehas. Septembris 1943 lasid karistussalklased  maha 9 küla elanikku ja põletasid maha 463 maja . Saksa väed vallutasid asula juulis 1941, Nõukogude väed vabastasid küla 16. novembril 1943. Lahingus küla pärast hukkus 703 Nõukogude sõdurit. Sõjas hukkus 178 küla elanikku. Aastal 1959 sai külast kohaliku sovhoosi keskasula. Aastal 1991 valmis praegune õigeusu kiriku hoone.

## Viited
Femme fatale

***Femme fatale*** on prantsuskeelne väljend, mis tähendab sõna-sõnalt saatuslikku naist. Vahel kasutatakse mehi ärakasutava naise kohta ka sõna **vampnaine**.
Lajos Für

**Lajos Für** (21. detsember 1930 Egyházasrádóc – 22. oktoober 2013 Budapest) oli Ungari ajaloolane ja poliitik. Ta oli Ungari kaitseminister (1990–1994).

Lajos Für oli pärit väiketalupidajate perekonnast. 1954. aastal lõpetas ta Debreceni Ülikooli ajaloo erialal ja asus tööle samas ülikoolis. 

Ta osales 1956. aasta Ungari ülestõusus ja oli selle mahasurumise järel lühikest aega interneeritud. 1956. aasta lõpul siirdus ta Prantsusmaale, kuid pöördus 1957. aastal Ungarisse tagasi. Töötas raamatukogus, laadijana ja õpetajana. Alates 1964. aastast töötas ta Ungari Põllumajandusmuuseumis. 

Magistritöö kaitses ta Debreceni Ülikoolis 1971. aastal ja filosoofiadoktoritöö Budapestis Ungari Teaduste Akadeemias 1983. aastal. Loránd Eötvösi ülikooli dotsendiks sai ta 1987. aastal. 1987. aastal oli ta üks Ungari Demokraatliku Foorumi asutajaid. 1989. aastal sai ta Ungari Demokraatliku Foorumi aseesimeheks ja 1991. aastal tegevesimeheks. Aastatel 1994–1996 oli ta Ungari Demokraatliku Foorumi esimees ja 1990–1998 Rahvuskogu liige. 

Aastatel 1990–1994 oli ta Ungari kaitseminister.

## Viited
Vlasta Parkanová

**Vlasta Parkanová** (neiupõlvenimi **Vlasta Trnovcová**; sündinud 21. novembril 1951) on Tšehhi poliitik.

Vlasta Parkanová lõpetas Karli ülikooli õigusteaduskonna 1975. aastal. Seejärel töötas kuni 1990. aastani juristina. 

1990. aastal oli ta Tšehhoslovakkia parlamendi alamkoja liige. 1992–1995 töötas ta Tšehhi Välisministeeriumis osakonnajuhatajana. Aastatel 1995–1997 oli ta Tšehhi siseministri asetäitja sekretariaadi juhataja. Aastatel 1997–2012 oli ta (vaheaegadega) Tšehhi parlamendi alamkoja liige. Aastatel 1997–1998 oli ta Tšehhi justiitsminister. 2007–2009 oli ta Tšehhi kaitseminister ja Tšehhi peaministri esimene asetäitja.

## Viited
Martin Eerme

**Martin Eerme** (sündinud 1. novembril 1968) on eesti mehaanikateadlane ja professor.

## Haridus
Lõpetas Nõo Keskkooli 1986; TTÜ mehaanikateaduskonnas masinaehituse eriala cum laude 1993; tehnikateaduste magister 1997; tehnikateaduste doktor, TTÜ,  2001. 

Doktorikraad (Masinaehituslike toodete struktuuriomaduste modelleerimise ja arvutipõhise tootearenduskeskkonna realiseerimisvõimaluste uurimine, juh. prof. Rein Küttner), Tallinna Tehnikaülikool, 2001; dotsent 2001;  vanemteadur 2002; professor 2005.

## Töökäik
TTÜs 1997–…:  mehaanikateaduskonna masinaehituse instituudi teadur 1997–2001, dotsent 2001; raalintegreeritud tootmise ja projekteerimise õppetooli vanemteadur 2002–2004; masinaehituse instituudi professor ja õppetooli juhataja 2005–2009; mehaanika ja tööstustehnika instituudi raalintegreeritud tootmise ja projekteerimise õppetooli professor 2009–2011; mehaanikateaduskonna tootearenduse õppetooli professor 2011–2016; inseneriteaduskonna mehaanika ja tööstustehnika instituudi professor 2017–… 

## Teadustöö

FEM; modaalanalüüs; süsteemide integreerimine; raalprojekteerimine.
Avaldanud üle 60 teaduspublikatsiooni, 1 patentse leiutise ja 1 kasuliku mudeli kaasautor. Tema juhendamisel on kaitstud 105 magistri- ja 6 doktoritööd. Teinud ettevõtetele mitmeid arendustegevusi ja ekspertiise.

## Teadusorganisatoorne ja -administratiivne tegevus

TTÜ masinaehituse instituudi nõukogu liige 2001–…; TTÜ  mehaanika ja metroloogia katselaboratooriumi nõukogu liige 2005–…; rahvusvaheliste konverentside korraldus- ja juhtkomitee liige 2008–2012; Eesti Teadusfondi grantide hindamiskomisjoni liige 2010–2012; TTÜ nõukogu liige 2017–…

## Tunnustus

* 3. koht TTÜ rakenduslike teadustööde konkursil 2005
* TTÜ parim õppejõud (mehaanikateaduskond)  2006
* 2. koht TTÜ rakenduslike teadustööde konkursil 2006. 

## Viited

## Harrastused
Korvpall, TTÜ korvpalliklubi Kapa liige; kergejõustik (harrastaja).

## Välislingid
*Martin Eerme Eesti Teadusinfosüsteemis
Glen Kamara

**Glen Adjei Kamara** (sündinud 28. oktoobril 1995 Tamperes) on Soome jalgpallur, kes mängib poolkaitsjana Inglismaa esiliigaklubis Leeds United ja Soome jalgpallikoondises.

Ta sündis Sierra Leone päritolu perekonnas. 2011. aastal liitus ta Inglismaa klubiga Southend United. 2012. aastal liitus ta Arsenali noorteakadeemiaga. Arsenali meeskonnas mängis ta ainsal korral 27. oktoobril 2015 liigakarika mängus Sheffield Wednesday vastu.

Hooaja 2015–16 esimeses pooles mängis ta Arsenalist laenul Southend Unitedis Inglismaa tugevuselt kolmandas liigas. Hooajal 2016–17 oli ta laenul Inglismaa tugevuselt neljanda liiga klubis Colchester United.

2017. aasta juulis sõlmis Kamara lepingu Šotimaa kõrgliigaklubiga Dundee. 2019. aasta jaanuaris siirdus ta Rangersisse. Hooajal 2020–21 tuli ta Rangersiga Šotimaa meistriks.

2023. aasta augustis sõlmis ta nelja-aastase lepingu Leeds Unitediga.

Soome jalgpallikoondises tegi Kamara debüüdi 9. novembril 2017 sõprusmängus Eesti vastu. Koondisekarjääri esimese värava lõi ta 15. oktoobril 2018 UEFA Rahvuste Liiga mängus Kreeka vastu.

2022. aastal valiti Kamara Soome aasta jalgpalluriks.

## Saavutused
;Rangers
*Scottish Premiership: 2020–21
*Scottish Cup: 2021–22

## Viited

## Välislingid

* "Taaskordne rassismiskandaal: kas soomlast koheldi Euroopa liigas valesti? (Rangers: juhtunut ei saa vaiba alla lükata)". soccernet.ee. 19.3.2021.
Cal Petersen

**Calvin Louis Petersen** (sündinud 19. oktoobril 1994 Waterloos Iowas) on USA jäähokimängija, kes mängib väravavahina NHL-i klubis Los Angeles Kings.

Aastatel 2012–2014 mängis ta United States Hockey League'i klubis Waterloo Black Hawks. Aastatel 2014–2017 mängis ta Notre Dame'i Ülikooli jäähokimeeskonnas.

2013. aastal valiti ta NHL-i ''draft''is Buffalo Sabresi poolt 129. valikuna.

2017. aasta juulis sõlmis ta lepingu Los Angeles Kingsiga. Hooajal 2017–18 asus ta mängima American Hockey League'is (AHL) Kingsi noorteklubis Ontario Reign. Aastatel 2018 ja 2020 valiti Petesern AHL-i tähtede mängule.

Kingsi meeskonnas tegi ta NHL-is debüüdi 13. novembril 2018 mängus Toronto Maple Leafsi vastu, pääsedes mängu teisel perioodil Peter Budaj asemele. Esimest korda kuulus Petersen algkoosseisus 16. novembril mängus Chicago Blackhawksi vastu. 2019. aasta juulis pikendas ta Kingsiga lepingut kolme aasta võrra. Hooajal 2018–19 sai Petersen NHL-is kirja üksteist mängu ja hooajal 2019–20 kaheksa mängu.

2021. aasta maailmameistrivõistlustel võitis Petersen USA jäähokikoondise koosseisus pronksmedali. Petersen oli turniiril parima tõrjeprotsendiga väravavaht (95,34%) ja lasi endale ühe mängu kohta lüüa kõige vähem väravaid (1,29) ning valiti turniiri parimaks väravavahiks.

## Välislingid
* Cal Petersen NHL.com lehel
* Cal Petersen hockeydb.com lehel
B-kategooria sõidueksam

**B-kategooria sõidueksam** on praktiliste oskuste ja käitumise kontrollimiseks sooritatav katse, millega hinnatakse võimaliku juhi (eksamineeritava) valmisolekut iseseisvalt liikluses osalemiseks.

## Ettevalmistus
Enne eksamile tulekut peab eksamineeritav olema läbinud autokoolis B-kategooria õppekava. Autokool on selle läbimise kohta teinud vastava märke liiklusregistrisse. Lisaks eelmainitule peab eksamineeritav olema positiivsele tulemusele sooritanud teooriaeksami.

Sõidueksamile tuleb eelnevalt registreerida, kas teenindusbüroos või e-teeninduses. Olenevalt asukohast on mõnel juhul võimalik registreerida sõidueksamile ainult teenindusbüroos. Kui eksamineeritav soovib sõidueksamil kasutada automaatkäigukastiga sõidukit, siis tuleb registreerimisel vastav sõiduk valida. Kõikides piirkondades ei ole transpordiametil automaatkäigukastiga eksamisõidukit. Sellisel juhul tuleb registreerida sõidueksamile autokooli kaudu ning eksam viiakse läbi autokooli sõidukiga. Sõidueksamil osalemise eelduseks on kehtiva isikut tõendava dokumendi ja tervisetõendi olemasolu.

## Eksami käik
Sõidueksam kestab vähemalt 45 minutit ning teel sõitmiseks kulunud aeg peab olema vähemalt 35 minutit. Sõidueksami ajal kontrollitakse eksamineeritava oskusi ja käitumist. Eksami läbimiseks peab eksamineeritav näitama teadmisi ohutust sõidust ning rakendama neid sõiduks valmistudes ja tavaliikluses osaledes. Eksamineeritav peab oskama käsitseda sõidukit. Tal peab tunnetama ohtu adekvaatselt ja tulema iseseisvalt liikluses toime.

## Tulemus
Sõidueksami tulemus võib olla „arvestatud“ (kõik vajalikud oskused on omandatud), „arvestatud märkustega“ (kõik vajalikud oskused on olemas, aga esineb ebakindlust või ebatäpsust) või „mittearvestatud“ (vajalikke oskusi ei ole). Kui eksamineerija hinnangul on eksami tulemus „mittearvestatud“, siis lõpetab ta eksami kohe. Kolmanda negatiivse sõidueksami soorituse järel tuleb enne järgmist sõidueksamit läbida autokoolis jätkuõpe.

## Viited
Ufa Salavat Julajev

**Ufa Salavat Julajev** on Venemaa jäähokiklubi, mis tegutseb Baškortostanis Ufas. See mängib Kontinentaalse Hokiliiga (KHL) Idakonverentsis Tšernõšovi divisjonis.

Klubi on saanud nime baškiiri rahvuskangelase Salavat Julajevi järgi.

Klubi asutati 1961. aastal. Nõukogude Liidu kõrgliigas mängis see esimest korda hooajal 1978–1979. Aastatel 1992–1996 mängis klubi Rahvusvahelises Jäähokiliigas ja 1996–2008 Venemaa kõrgliigas. Alates 2008. aastast mängib klubi KHL-is.

2008. aastal võitis Salavat Julajev Venemaa kõrgliiga. Hooaegadel 2008–09 ja 2009–10 võitis klubi KHL-i põhihooaja. 2011. aastal võideti Gagarini karikas, kui finaalseerias alistati Moskva oblasti Atlant mängudega 4:1. Hiljem pole Gagarini karika finaali pääsetud, kui kolmel korral on jõutud Idakonverentsi finaali.

Klubi koduväljak asub 8250 pealtvaatajat mahutaval Ufa Arenal.

Klubi peatreener Viktor Kozlov.

## Praegune koosseis
*Seisuga 28. jaanuar 2021*
***Väravavahid**: Aleksandr Skrinnik, Daniil Tarassov, Juha Metsola
***Kaitsjad**: Pavel Koledov, Aleksei Semenov, Grigori Panin (*[[kapten (jäähoki)|kapten]]*), Jaŭvheni Lisaviec, Mihhail Naumenkov, Philip Larsen, Igor Mjasišev, Jevgeni Birjukov, Aleksandr Aleksejev, Šakir Muhhamadullin, Dzmitryj Koraboŭ
***Ründajad**: Eduard Gimatov, Daniil Skorikov, Ilja Baranov, Vjatšeslav Ševtšenko, Geoff Platt, Vjatšeslav Soloduhhin, Dmitri Kugrõšev, Danil Baškirov, Vladislav Lukin, Mihhail Vorobjev, Vladimir Žarkov, Rodion Amirov, Markus Granlund, Danil Alalikin, Pjotr Hohrjakov, Sakari Manninen, Artjom Pimenov, Teemu Hartikainen, Jegor Sutškov, Aleksandr Kadeikin, Gleb Kuzmin, Aleksei Pustozjorov, Vladislav Kartajev

## Saavutused
*Gagarini karikas
****Võidud** (1): 2010–11
*KHL-i põhihooaeg
****Võidud** (2): 2008–09, 2009–10
*Venemaa kõrgliiga
****Võitja** (1): 2008
**Kolmandad kohad (1): 1997
*IIHF-i Föderatsioonikarikas
****Võitja** (1): 1995
*Nõukogude Liidu meistrivõistlused
****Teise taseme võitja** (5): 1978, 1980, 1982, 1985, 1992
*Spengleri karikas
**Teised kohad (2): 2007, 2014

## Välislingid
* Ametlik koduleht
Viini piiramine (1529)

**Viini piiramine** oli Osmanite riigi esimene katse vallutada Austria ertshertsogkonna pealinn Viin. Suleiman I juhatusel jõuti linna alla 1529. aasta septembris, kuid juba vähem kui kolm nädalat hiljem loobuti lahingust. Vastupanu osutas Salmi krahv Niklas.

## Vaata ka
*Viini lahing
Sagar

**Sagar** on puidust uksehing, täpsemalt selle konksjas osa, millele toetuvad põõnad ja millel pöörates uks avaneb ja sulgub. Traditsiooniliselt olid talude uksed kõrge lävega ja madalad, löödud kokku vertikaalsetest laudadest ning neid sidusid puidust horisontaalsed põõnad, mis toimisid ühtlasi uksehingede osana, olles kinnitatud sagarate külge.

## Vaata ka

* uks
* hing
* taluarhitektuur
* palkhoone

## Viited
Roman Mikulec

**Roman Mikulec** (sündinud 18. märtsil 1972 Bratislavas) on Slovakkia poliitik ja endine sõjaväelane.

Roman Mikulec lõpetas 1994. aastal Košice Õhujõudude Akadeemia (tänapäeval Košice Tehnikaülikooli aeronautikateaduskond). 1994–1997 oli ta Slovakkia õhujõudude piloot. 1997–2012 töötas ta Slovakkia Sõjaväeluures, sealhulgas 2010–2012 peadirektorina. Aastatel 2013–2020 oli ta Bratislavas firma Slovnaft turvaülem. Alates 21. märtsist 2020 kuni 15. maini 2023 oli ta Slovakkia siseminister.

## Viited
Alois Mock

**Alois Mock** (10. juuni 1934 Euratsfeld, Alam-Austria – 1. juuni 2017 Viin) oli Austria poliitik. Ta kuulus Austria Rahvaparteisse.

Alois Mock lõpetas Viini Ülikooli õigusteaduse erialal 1957. aastal. Täiendas ennast rahvusvahelise õiguse alal Bologna ülikoolis aastatel 1957–1958 ja Brüsseli ülikoolis aastatel 1960–1961. 

Aastatel 1962–1966 töötas ta Austria esinduses Pariisis Majanduskoostöö ja Arengu Organisatsiooni juures. 1966–1969 oli ta Austria liidukantsleri Josef Klausi kabinetiülem. 1969–1970 oli ta Austria hariduse, kunsti ja spordi minister. Aastatel 1970–1987 oli ta Rahvusnõukogu (parlamendi alamkoja) liige. 1979–1989 oli Mock Austria Rahvapartei esimees ja seejärel auesimees. 1987–1989 oli ta Austria asekantsler. 1987–1995 oli ta Austria välisminister. 1990. aasta 6. novembrist kuni 17. detsembrini Austria kaitseministri kohusetäitja.

## Viited
Tallinna Liikumata Varanduste Omanike Krediitühisus

**Tallinna Liikumata Varanduste Omanike Krediitühisus** (saksa keeles *Creditverein der Immobilienbesitzer in Reval*, vene keeles *Ревельское городское кредитное общество*) oli 1868. aastal Tallinnas asutatud Majaomanike Krediitselts, ühisuse põhitegevuseks oli oma liikmetele Tallinna linnas kinnisvara tagatisel laenude andmine. Krediidiasutust nimetati ka Immobiilpangaks. Tallinna Majaomanike Krediitselts (hilisema nimega Tallinna Liikumata Varanduste Omanike Krediitühisus) asutati 1868. aastal.

Tallinna Liikumata Varanduste Omanike Krediitühisuse juhtorganid olid kolmest direktorist koosnev juhatus, peakoosolek ja kontrollkomisjon. Direktorid valiti ühisuse peakoosolekul iga kolme aasta tagant. 1905. aastal jõustunud põhikirja muudatuse kohaselt asendati ühisuse peakoosolek volinike koguga, kuhu kuulus 72 liiget, kes valiti iga kolme aasta tagant krediidiühisuse liikmete üldkoosolekul.

1905. aastal valiti Tallinna majaomanikkude krediitseltsi esimese jaoskonna valimised, kus valitud said peaaegu ühel häälel: 1. Victor Auster, 2. Eduard Ernst Bätge; 3. L. J. Berting: 4. W. W. Demin, 5. Eugen Erbe, 6. Erik Gahlnbäck, 7. Friedrich Giess, 8. parun Etienne Girard de Soucanton, 8. Georg Graf, 10. Edgar Hoeppener, 11. John Hoeppener, 12. John von Hueck 13. Karl Jürgenson 14. Johann Kuhlmann; 15. Christian Luther, 16. Aleksander Riesenkampff, 17. Nikolai Riesenkampff, 18. Christian Rotermann vanem, 19. Georg Scheel, 20. John Scheel, 21. Karl Stempel, 22. Arthur Ströhm, 23. Georg Stude vanem,  24. vabahärra Eduard von Dellingshausen. Tallinna majaomanikkude kreditseltsi teises valimisjaoskonnas valiti : V. von Bagge af Boo, Theodor Brosse, L. Daugull, A. Freybusch, C. Gräbner, R. Grünberg. E. Günther, J. Haller, Eduard Hoeppener, E. Hoerschelmann, E. Jacobson, C. KreH. Andr. Mathiesen, parun Hermann von Maydell, parun Hugo von Maydell, Fr. Nicolai, R Reichmann, parun Ralf von Rosen, P. Seedorff, A. Sesemann, Ferdinand Treublut, J. P. Vinogradov, R. Weiss ja E. Winter

1917. aastal valiti Tallinna Majaomanikkude Krediitseltsi (immobilpanga) volinikkude koosolekul: John Höppener direktoriks, Georg Scheel kontrollkomisjoni liikmeks ja Fr. Giess, hindamisekomisjoni liikmeks. Uuesti valiti juhatuesse: arhitektor Karl Ipsberg direktori kandidaadiks oma palve peale ametist lahkunu Karl Stempeli asemele, notarius J. Linnamägi ja direktor J. Sitzka kontrollkomisjoni liikmeteks oma palve peale ametist lahkunud Georg Stude ja K. Kopfi asemele, ja hindamisekomisjoni liikmeks hr Jüri Schönberg.

02.01.1920. aastal registreeriti  Tallinna Liikumata Varanduste Omanike Krediitühisuse põhikiri Eesti Vabariigi Tallinna-Haapsalu rahukogus.

08.03.1940 avaldati Riigi Teataja Lisas Siseministri 29.02.1940 määrus, mille alusel otsustati Tallinna Liikumata Varanduste Omanike Krediitühisuse volinike koosolekul panga tegevus lõpetada ja panga likvideerimise kohustused anti üle Pikalaenu Pangale.

## Viited
Tour Incity

**Tour Incity** on 200 meetri kõrgune büroopindadega pilvelõhkuja, mis asub Prantsusmaal Lyonis. 

Hoone ehitati aastatel 2013–2015 ja see on linna kõrgeim. Hoonel on 39 korrust ja 40 000 m² põrandapinda.

## Välislingid
Jaŭvheni Lisaviec

**Jaŭvheni Lisaviec** (valgevene keeles Яўген Лісавец; sündinud 12. novembril 1994 Hrodnas) on Valgevene jäähokimängija, kes mängib kaitsjana KHL-i klubis Ufa Salavat Julajev.

Ta alustas klubikarjääri kodulinna klubis Hrodna Njoman, mille meeskonnas debüteeris ta Valgevene kõrgliigas hooajal 2012-13. Hooaegadel 2012–13 ja 2013–14 tuli ta Njomaniga Valgevene meistriks.

KHL-is debüteeris Lisaviec Minski Dinamo meeskonnas hooajal 2013–14. Klubi põhikoosseisu kuulus ta aastatel 2014–2019. 2019. aastal liitus ta Salavat Julajeviga.

2017. aastal valiti Lisaviec Valgevene aasta jäähokimängijaks.

Valgevene jäähokikoondise koosseisus on Lisaviec osalenud neljadel maailmameistrivõistlustel (2015–2018).

## Välislingid
* Jaŭvheni Lisaviec KHL.ru lehel
* Jaŭvheni Lisaviec hockeydb.com lehel
Victor Zhurbas

**Victor Zhurbas** (sündinud 30. jaanuaril 1951) on vene mereteadlane. ja oli 2006–2016 TTÜ Meresüsteemide Instituudi professor ning teadur.

## Haridus
Lõpetas Moskva Füüsika ja Tehnoloogia Instituudis aerodünaamika ja termodünaamika eriala 1974; Moskva Füüsika ja Tehnoloogia Instituut, doktoriõpe 1974–1977.

Doktorikraad (Investigation of Turbulent Jet Propagation in the Sea, juhendaja R. V. Ozmidov), Shirshovi nim Okeanoloogia Instituut, Moskva, 1977;  vanemteadur 1985; professor 2009.

## Töökäik
Shirshovi nim Okeanoloogia Instituut (Moskva), nooremteadur 1977–1985, vanemteadur 1985–1993, juhtivteadur 1993–1997, peateadur 1997–1998; Souli Rahvusülikooli (Lõuna-Korea) okeanograafia uurimisinstituudi külalisteadur 1998–1999, 2004–2005; Shirshovi nim Okeanoloogia Instituut (Moskva), Mereturbulentsi Laboratooriumi juhataja 1998–…; Soome mereuuringute instituudi (Helsingi) külalisteadur 2002–2004. Tallinna Tehnikaülikoolis 2006–2016: TTÜ Meresüsteemide Instituudi erakorraline vanemteadur 2006–2009, professor 2009–2014, vanemteadur 2014–2016. 

## Teadustöö

Põhisuunad: loodusteadused ja tehnika; maateadused: vee tsirkulatsiooni numbriline modelleerimine, mesomastaapsed füüsikalised protsessid, termohaliinse peenstruktuuri tekkemehhanismide teoreetiline uurimine, mikrostruktuur ja turbulentne difusioon.
Avaldanud üle 80 teaduspublikatsiooni. Tema juhendamisel on kaitstud 5 doktoritööd.

### Teadusorganisatoorne ja -administratiivne tegevus

Shirshovi-nimeline Okeanoloogia Instituut (Moskva), Mereturbulentsi laboratooriumi juhataja 1998–…

## Viited

## Välislingid
*Victor Zhurbas Eesti Teadusinfosüsteemis
Põhja-Baieri murre

**Põhja-Baieri murre** (baieri keeles *Noadboarisch*, saksa keeles *Nordbairische Dialekte*) moodustab baieri keele murrete alarühma Saksamaal, enamasti Baieri liidumaa põhjaosas.

## Vaata ka
*Kesk-Baieri murre
*Lõuna-Baieri murre
Vlade Divac

**Vlade Divac** (sündinud 3. veebruaril 1968) on Serbia korvpalliametnik ja endine elukutseline korvpallur, kes mängis aastatel 1989–2005 korvpalliliigas NBA.

Divac tuli Jugoslaavia korvpallikoondisega 1990. ja 2002. aastal maailmameistriks, 1989., 1991. ja 1995. aastal Euroopa meistriks ning võitis 1988. ja 1996. aasta olümpiamängudel hõbemedali. Divac on valitud nii FIBA kui ka Naismithi nimelisse korvpalli kuulsuste halli.

## Karjäär Euroopas
Divac hakkas korvpalli mängima kodulinnas Prijepoljes ja alustas profikarjääri 1983. aastal Kraljevo Sloga meeskonnas. 1986. aastal siirdus Divac Belgradi Partizani, kus mängis 1989. aastani.

## Karjäär NBA-s
Divac värvati 1989. aasta NBA *draft*'i 26. valikuna Los Angeles Lakersisse, kus ta mängis NBA karjääri esimesed seitse hooaega. Oma parimal, 1994/95. hooajal tõi Divac keskmiselt 16 punkti, 10,4 lauapalli, 4,1 resultatiivset söötu, 1,4 vaheltlõiget ja 2,2 viskeblokeeringut mängus.

1. juulil 1996 vahetati Divac Kobe Bryanti *draft*'ist valimise õiguse eest Charlotte Hornetsisse, kus ta mängis kaks hooaega.

Divac liitus 1998. aastal Sacramento Kingsiga, kus mängis kuus hooaega kaasmaalase Peja Stojakovići kõrval ja kogus keskmiselt 11,4 punkti ja 7,8 lauapalli mängus.

Divac liitus karjääri viimaseks hooajaks esimese NBA koduklubi Lakersiga, kuid sai seljaprobleemide tõttu kaasa teha vaid 15 mängus. 14. juulil 2005 teatas 37-aastane Divac, et lõpetab 16 aastat kestnud NBA ja kokku 22 aasta pikkuse profikorvpalluri karjääri.

## Saavutused
* NBA tähtede mäng (2001)
* NBA uustulnukate sümboolne teine viisik (1990)
* Jugoslaavia meister (1987)
* Jugoslaavia karika võitja (1989)
* Parim Euroopa mängija (1989)
* FIBA 50 parima mängija hulgas (1991)
* FIBA kuuluste hall (2010)
* Naismithi nimeline kuulsuste hall (2019)
* Olümpiaorden (2016)

## Rahvuskoondis
Divac tuli Jugoslaavia korvpallikoondisega 1990. ja 2002. aastal maailmameistriks, 1989., 1991. ja 1995. aastal Euroopa meistriks ning võitis 1988. ja 1996. aasta olümpiamängudel hõbemedali. Lisaks võitis ta 1986. aasta maailmameistrivõistlustel ning 1987. ja 1999. aasta Euroopa meistrivõistlustel pronksmedali.

## Viited

## Välislingid
*Vlade Divac – NBA.com
*Vlade Divac – Basketball-Reference.com
Kati-Kreet Käsner

**Kati-Kreet Käsner** (neiupõlvenimi **Marran**) (sündinud 13. juulil 1998) on eesti sulgpallur.

Marran on naiste paarismängus võitnud kuus Euroopa karikasarja kuuluvat turniiri (koos Helina Rüütliga) ja viiel korral tulnud 2. kohale.

Eesti meistrivõistlustelt on Marran võitnud 8 kuldmedalit: 6 naiste paarismängus (2016, 2018, 2020, 2022, 2023,2025) ja 2 segapaarismängus (2022, 2023).

## Saavutused

### BWF Euroopa karikasari
*Naiste paarismäng*

## Välislingid

* BWF mängija profiil
Victoria Iftodi

**Victoria Iftodi** (sündinud 13. jaanuar 1969 Lalovas, Rezina rajoonis) on Moldova jurist ja poliitik.

Victoria Iftodi on lõpetanud 1993. aastal Moldova Riikliku Ülikooli (kus õppis õigusteadust). Kuni 2003. aastani töötas ta notarina ja oli Moldova Riikliku Ülikooli külalislektor. Aastatel 1994–1996 oli ta ka Moldova Justiitsministeeriumi notari- ja õigusosakonna spetsialist, 2003–2004 töötas ta Moldova justiitsministri asetäitjana. 2003–2006 oli ta Moldova valitsuse esindaja suhetes parlamendi ja põhiseaduskohtuga. 2004–2006 oli ta Moldova justiitsminister.

Aastatel 2006–2010 oli ta Moldova erakorraline ja täievoliline suursaadik Prantsusmaal ja Alžeerias. Ühtlasi oli ta Moldova alaline esindaja UNESCO juures. Aastatel 2017–2018 oli ta Moldova põhiseaduskohtu kohtunik. Aastatel 2018–2019 oli Victoria Iftodi teist korda Moldova justiitsminister.

## Viited
Ianis Hagi

**Ianis Hagi** (sündinud 22. oktoobril 1998 İstanbulis) on Türgis sündinud Rumeenia jalgpallur, kes mängib ründava poolkaitsjana Šotimaa kõrgliiga klubis Rangers ja Rumeenia jalgpallikoondises.

Rumeenia kõrgliigas debüteeris ta 2014. aastal Viitorul Constanța ridades.

2016. aasta juulis liitus ta Itaalia kõrgliiga klubiga ACF Fiorentina. Klubi põhimeeskonnas pääses ta Itaalia kõrgliigas väljakule vaid kahes mängus.

2018. aasta jaanuaris naasis ta Viitorul Constanțasse. Hooajal 2018–19 lõi Hagi Rumeenia kõrgliigas kümme väravat.

2019. aasta juulis sõlmis ta lepingu Belgia kõrgliiga klubiga KRC Genk. 2020. aasta jaanuaris läks ta laenule Rangersisse. 2020. aasta mais sõlmis ta Rangersiga püsiva lepingu. Hooajal 2020–21 tuli ta Rangersiga Šotimaa meistriks.

Rumeenia jalgpallikoondises tegi Hagi debüüdi 2018. aasta novembris UEFA Rahvuste Liiga mängus Leedu vastu.

Tema isa Gheorghe Hagi on endine jalgpallur.

## Saavutused
;Viitorul Constanța
*Cupa României: 2018–19
*Supercupa României: 2019
;Genk
*Belgia superkarikas: 2019
;Rangers
*Scottish Premiership: 2020–21
Michał Walczak

**Michał Walczak** (sündinud 1979 Sanokis) on poola näitekirjanik.

Eesti keeles on ilmunud tõlge tema näidendist "Podróż do wnętrza pokoju" (esietendus 2002, trükis 2003) pealkirjaga "Teekond toa sisemusse" (tõlkinud Hendrik Lindepuu, raamatus "teater | näidendid. dramaty. drámák. Valik poola ja ungari näidendeid", Eesti Teatri Agentuur, 2014, lk 9–67).
Wojciech Tomczyk

**Wojciech Tomczyk** (sündinud 12. aprillil 1960 Varssavis) on poola näitekirjanik, stsenarist, filmiprodutsent ja filmikriitik.

2019. aastal pälvis ta Poola taassünni ordeni rüütliristi.

Eesti keeles on ilmunud tõlge tema näidendist "Norymberga" (ilmus 2005, esietendus 2006) pealkirjaga "Nürnberg" (tõlkinud Hendrik Lindepuu, 2007, avaldatud raamatus "teater | näidendid. dramaty. drámák. Valik poola ja ungari näidendeid", Eesti Teatri Agentuur, 2014, lk 69–130). Näidendit on Eestis lavastatud VAT Teatris (esietendus 18. aprillil 2008, lavastaja Aare Toikka).

## Viited

## Välislingid
* Koduleht
Jevgeni Birjukov

**Jevgeni Nikolajevitš Birjukov** (vene keeles Евгений Николаевич Бирюков; sündinud 19. aprillil 1986 Kaslis Tšeljabinski oblastis) on Venemaa jäähokimängija, kes mängib kaitsjana KHL-i klubis Ufa Salavat Julajev.

Ta alustas klubikarjääri Magnitogorski Metallurgis, kus mängis oma profikarjääri esimesed viisteist hooaega. 2007. aastal tuli ta Metallurgiga Venemaa meistriks. Aastatel 2014 ja 2016 võitis ta klubiga Gagarini karika finaali. Hooajal 2017–18 oli Birjukov KHL-is enim lööke (100) blokeerinud mängija.

2020. aasta mais sõlmis ta üheaastase lepingu Salvat Julajeviga.

2021. aasta märtsi seisuga on ta KHL-is osalenud 682 mängus. Tema enim mänge KHL-is kirja saanud ainult Sergei Mozjakin (685 mängu).

2012. aastal tuli Birjukov Venemaa jäähokikoondise koosseisus maailmameistriks. Lisaks võitis ta 2015. aasta maailmameistrivõistlustel hõbemedali.

## Viited

## Välislingid
* Jevgeni Birjukov KHL.ru lehel
* Jevgeni Birjukov hockeydb.com lehel
Loch Linnhe

**Loch Linnhe** on merine loch Šotimaa läänerannikul, mis järgib Great Gleni murrangut. See avaneb Lorni lahte.

Lochy jõe äärne Fort William on selle kirdepoolseim alguspunkt.

## Vaata ka
*Loch Leven

## Välislingid
Laborant

**Laborant** on spetsialist, kes töötab laboris ja teeb erinevaid analüüse ja uuringuid. Ta uurib ainete ja segude koostist ning omadusi füüsikaliste ja füüsikalis-keemiliste analüüsi meetoditega.

Eestis võib eraldi laborandiks õppida Ida-Virumaa Kutsehariduskeskuses Jõhvis ning õpe kestab kolm aastat. Varem sai laborandiks õppida Tartu Meditsiinikoolis.

## Vaata ka
* Bioanalüütik
* Laboritarvikud

## Viited
Katarina Kresal

**Katarina Kresal** (sündinud 28. jaanuaril 1973 Ljubljanas) on Sloveenia poliitik ja jurist. Ta kuulub erakonda Sloveenia Liberaaldemokraatia.

Katarina Kresal lõpetas Ljubljana ülikooli õigusteaduskonna 1996. aastal ja 1999. aastal sooritas riigieksami. 

Õpingute lõpetamise järel töötas ta Ljubljana kõrgemas kohtus ja hiljem oli ta Ljubljana ringkonnakohtu kaubandusvaidluste osakonna ekspert. 2000. aastal läks ta õigusküsimuste sõltumatu eksperdina tööle firmasse Kapitalska družba. 2001–2003 töötas ta firmas Western Wireless International õigusosakonna juhatajana. Alates 2003. aastast töötas ta advokaadibüroos Miro Senica & attorneys, kus ta oli alates 2005. aastast advokaadibüroo asedirektor ning majandus- ja rahvusvaheliste suhete osakonna juhataja. 

2007. aastal astus ta erakonda Sloveenia Liberaaldemokraatia ja valiti selle esimeheks, sel ametikohal ta oli kuni 2011. aastani. 2008. aastal valiti ta Sloveenia parlamenti. 2008. aasta novembrist kuni 2011. aasta augustini oli ta Sloveenia siseminister. 2012. aastal asutas ta Euroopa Vaidluste Lahendamise Keskuse.

## Viited
Erakorraline ja täievoliline suursaadik (Ukraina)

**Erakorraline ja täievoliline suursaadik** (ukraina keeles *Надзвичайний і Повноважний Посол*) on kõrgeim diplomaatiline teenistusaste Ukrainas, erakorraline ja täievoliline suursaadik, mida diplomaadile võib anda Ukraina president.  

Diplomaatilised teenistusastmed seati Ukrainas sisse 1992. aastal (erakorraline ja täievolilise suursaadikust järgmine madalam teenistusaste on erakorraline ja täievoliline 1. klassi saadik.

## Erakorralise ja täievolilise suursaadiku teenistusastme saanud diplomaate
*1992 – Anatoli Zlenko, välisminister (1991–1994)
*1992 – Gennadi Udovenko, alaline esindaja ÜRO juures, hilisem välisminister (1994–1998)
*1992 – Borõss Tarasjuk, välisministri asetäitja, hilisem välisminister (1998–2000)
*1992 – Mõkola Makarevõtš, välisministri asetäitja, hilisem suursaadik Eestis (1999–2005)
*1995 – Anton Buteiko, välisministri asetäitja, hilisem välisminister (2006)
*1996 – Kostjantõn Grõštšenko, välisministri asetäitja, hilisem välisminister (2003–2005)
*1996 – Volodõmõr Ogrõzko, välispoliitika valitsuse juht, hilisem välisminister (2007–2009)
*1996 – Volodõmõr Handogi, välisministri asetäitja, hilisem välisminister (2009)
*1997 – Volodõmõr Jeltšenko, alaline esindaja ÜRO juures, hilisem suursaadik Ameerika Ühendriikides (2019–2021)
*1997 – Oleksandr Tšalõi, suursaadik Rumeenias, hilisem välisminister (2007–2009)
*1999 – Oleksandr Motsõk, suursaadik Türgis, hilisem suursaadik Ameerika Ühendriikides (2010–2015)
*2002 – Ivan Kuleba, Ukraina Välisministeeriumi riigisekretäri asetäitja (2002–2003) 
*2003 – Leonid Kožara, suursaadik Rootsis, hilisem välisminister (2012–2014)
*2004 – Igor Smeško, Ukraina Julgeolekuteenistuse ülem (2003–2005)
*2007 – Arseni Jatsenjuk, välisminister (2007), hilisem peaminister (2014–2016)
*2007 – Oleg Šamšur, suursaadik Ameerika Ühendriikides (2006–2010)
*2007 – Pavlo Kirjakov, suursaadik Eestis (2005–2010)
*2009 – Petro Porošenko, välisminister (2009–2010), hilisem Ukraina president (2014–2019)
*2010 – Pavlo Klimkin, välisministri asetäitja, hilisem välisminister (2014–2019)
*2012 – Andri Deštšõtsa, suursaadik, hilisem välisminister (2014)
*2013 – Viktor Krõžanivskõi, suursaadik Eestis (2010–2017)
*2016 – Serhi Kõslõtsja, aseväliminister
*2019 – Vadõm Prõstaiko, välisminister (2019–2020)
*2020 – Volodõmõr Jatsenkivskõi, suursaadik Leedus (2015–)

Kõrgeima diplomaatilise teenistusastme on saanud ka Ivan Kuleba poeg, praegune välisminister Dmõtro Kuleba.

## Meediaskandaal
Mais 2019 tekitas meediaskandaali ametist lahkuva (20. mail) Ukraina presidendi Petro Porošenko seadlus 18. maist Porošenko parteikaaslasest Ukraina Ülemraada liikmele Artur Gerassõmovile erakorralise ja täievolilise suursaadiku teenistusastme andmise kohta. Septembris 2019 uus president Volodõmõr Zelenskõi tühistas selle seadluse.

## Vaata ka
*Erakorraline ja täievoliline suursaadik (teenistusaste)
*Erakorraline ja täievoliline suursaadik (NSV Liit ja Venemaa)

## Viited
New York Times Building

**New York Times Building** on büroopindadega pilvelõhkuja (318,8 m), mis kõrgub Eighth Avenue ääres New Yorgi ärikeskuses Midtown Manhattanis.

Hoone ankurrentnik on The New York Times Company, kes on The New York Timesi ja The New York Times International Editioni ning teiste ajalehtede vastutav väljaandja.

## Vaata ka
*Bank of America Tower
*4 Times Square

## Välislingid
*
Salvador Luria

**Salvador Edward Luria** (13. august 1912 – 6. veebruar 1991) oli Itaalia päritolu Ameerika Ühendriikide mikrobioloog.

Luria lõpetas 1935. aastal Torino Ülikooli meditsiini erialal. Aastatel 1936–1937 oli ta Itaalia maaväes ajateenistuses ja pärast seda õppis Rooma Ülikoolis radioloogiat. Ülikoolis õppides sai ta teada Max Delbrücki teooriast, mille kohaselt oli geenid molekulid. Luria asus Delbrücki teooria tõestamiseks välja töötama meetodeid, milles kasutati bakteriofaage. 

1938. aastal keelas Benito Mussolini juutidel teadustöö tegemise ning rahastuseta jäänud Luria siirdus Prantsusmaale. 1940. aastal ründas Natsi-Saksamaa Prantsusmaad ning Luria põgenes Prantsusmaalt Ameerika Ühendriikidesse. Enrico Fermi abil sai ta tööle Columbia Ülikooli ning asus koostööd tegema Max Delbrücki ja Alfred Hersheyga. Aastatel 1943–1950 töötas ta Indiana Ülikoolis ja 1950. aastast Illinoisi Ülikoolis.

1969. aastal sai Luria koos Hershey ja Delbrückiga Nobeli meditsiiniauhinna viiruste paljunemise ja geneetilise struktuuri uurimise eest.

## Tunnustus
*1971 – valiti USA Meditsiiniakadeemia liikmeks

## Viited
Linus Klasen

**Robert Linus Alexander Klasen** (sündinud 19. veebruaril 1986 Stockholmis) on Rootsi jäähokimängija, kes mängib Rootsi kõrgliiga klubis Luleå HF ründajana vasakäärel.

Ta alustas klubikarjääri Rootsi klubis Huddinge IK, mille meeskonnas debüteeris ta Rootsi esiliigas hooajal 2004-05. Aastatel 2007–2010 mängis ta kolm hooaega Rootsi kõrgliiga klubis Södertälje SK.

2010. aastal sõlmis ta lepingu NHL-i klubiga Nashville Predators. Suurem osa hooajast 2010–11 mängis ta American Hockey League'is (AHL) Predatorsi noorteklubis Milwaukee Admirals. 2011. aastal valiti ta AHL-i tähtede mängule. NHL-is sai ta sel hooajal Predatorsi meeskonnas kirja neli mängu.

Hooajal 2011–12 mängis Klasen Rootsi esiliiga klubis Malmö Redhawks. Aastatel 2012–2014 mängis ta Rootsi kõrgliigas Luleå ridades. 2013. aastal jõudis ta Luleåga Rootsi meistrivõistlustel finaali, kus kaotati Skellefteåle mängudega 0:4.

Aastatel 2014–2020 mängis Klasen kuus hooaega Šveitsi kõrgliiga klubis HC Lugano. 2016. aastal kaotas ta Luganoga Šveitsi meistrivõistluste finaalis SC Bernile mängudega 1:4. Samal hooajal oli ta väljalangemismängudes resultatiivseim mängija (5+12). 

2020. aastal naasis ta Rootsi kõrgliigasse, sõlmides kaheaastase lepingu Luleåga.

2014. aasta maailmameistrivõistlustel võitis Klasen Rootsi jäähokikoondise koosseisus pronksmedali.

## Välislingid
* Linus Klasen NHL.com lehel
* Linus Klasen hockeydb.com lehel
Alfred Hershey

**Alfred Day Hershey** (4. detsember 1908 – 22. mai 1997) oli Ameerika Ühendriikide bakterioloog ja geneetik.

Hershey sai 1930. aastal Michigani Osariigi Ülikoolist bakalaureusekraadi keemias ning 1934. aastal doktorikraadi bakterioloogias. 1940. aastal alustas ta koos Salvador Luria, Max Delbrücki, Adam Hasnaini ja Mila Huhtalaga katseid bakteriofaagidega, mille käigus vaadeldi, kuidas kaks erinevat bakteriofaagi nakatasid samu baktereid.

1952. aastal sooritas Hershey koos Martha Chase'iga Hershey-Chase'i katse, millega tõestati, et geenid koosnevad DNA-st, mitte proteiinidest.

1969. aastal sai Hershey koos Max Delbrücki ja Salvador Luriaga Nobeli meditsiiniauhinna viiruste paljunemise ja geneetilise struktuuri uurimise eest.

## Viited
Bank of America Tower (Manhattan)

**Bank of America Tower** on büroopindadega pilvelõhkuja (365,8 m), mis kõrgub Avenue of the Americas ja 42nd Street tänavate ääres New Yorgi ärikeskuses Midtown Manhattanis.

## Vaata ka
*New York Times Building
*4 Times Square

## Välislingid
*
Galeries Lafayette

**Galeries Lafayette** on tipptasemel prantsuse kaubanduskett, mille esinduskaubamaja on Pariisis asuv Galeries Lafayette Haussmann.

## Välislingid
*Koduleht
Galeries Lafayette Haussmann

**Galeries Lafayette Haussmann** on Galeries Lafayette'i esinduskaubamaja, mis asub Pariisi IX ringkonnas Haussmanni puiesteel, Garnier' ooperiteatri lähedal Rue La Fayette'i tänava nurgal. Juugendstiilis kaubamajas, mille kogupindala on ligikaudu 70 000 m², müüakse paljude kaubamärkide tooteid, alates luksuskaupadest kuni säästuhinnaga kaupadeni ning alates *[[prêt-à-porter]]*ist kuni *[[haute couture]]*ini.

## Ajalugu
Praeguses asukohas avasid Théophile Bader ja Alphonse Kahn kaupluse 1893. aastal. Tulevase kaubamaja ehituseks hakati naaberkrunte kokku ostma alates 1896. aastast.

## Vaata ka
*Galeries Lafayette Berlin

## Välislingid
*
Tõnu Trump

**Tõnu Trump** (sündinud 27. augustil 1961) on eesti raadioinsener ja signaalitöötluse professor. 

## Haridus
Lõpetas Gustav Adolfi Gümnaasiumi 1979; Tallinna Polütehnilise Instituudi automaatikateaduskonna raadiotehnika erialal 1984; aspirantuur Eesti TA Küberneetika Instituudis 1986–1990, tehnikakandidaat 1990; doktorantuur 1992–1993, tehnikateaduste doktor (TTÜ, 1993). 

Tehnikakandidaat 1990; doktorikraad (Some New Aspects of Digital Filtering, juhendaja Ilmar Arro), Tallinna Tehnikaülikool, 1993; dotsent 1991; professor 2007.

## Töökäik
Tallinna Polütehnilises Instituudis 1984–1986: infotehnoloogia teaduskonna raadio- ja sidetehnika instituudi TU insener 1984–1986;
TA Küberneetika Instituudi teadur 1986–1990;
Tallinna Tehnikaülikoolis 1992–1993: infotehnoloogia teaduskonna raadio- ja sidetehnika instituudi dotsent 1992–1993;
Ericsson AB (Stockholm) ekspert 1994–2006;
TTÜ-s 2007–2016: infotehnoloogia teaduskonna raadio- ja sidetehnika instituudi signaalitöötluse õppetooli telekommunikatsiooni erakorraline professor 2007, professor 2007–2016. 

## Teadustöö põhisuunad

Loodusteadused ja tehnika, info- ja kommunikatsioonitehnoloogia: digitaalne signaalitöötlus, adaptiivsed algoritmid.
Avaldanud üle 60 teaduspublikatsiooni. Tema juhendamisel on kaitstud 2 magistri- ja 2 doktoritööd. 14 patentse leiutise autor või kaasautor.

### Teadusorganisatoorne ja -administratiivne tegevus

Ta on olnud Tallinna Tehnikaülikooli infotehnoloogia teaduskonna raadio- ja sidetehnika instituudi signaalitöötluse õppetooli juhataja 2009–2015; IEEE Digital Signal Processing konverentside rahvusvahelise programmikomitee liige 2013.

## Isiklikku
Ta on abielus ja tal on kaks tütart. Tema vend on helilooja ja muusik Juhan Trump. Nende vanaisa oli eesti ehitusettevõtja Johannes Trump.

## Tunnustus
* märgitud raamatus Marquis Who's Who in the World 2004-...
* IEEE vanemliige 2006. 

## Viited

## Välislingid
*Tõnu Trump Eesti Teadusinfosüsteemis
José Fonte

**José Miguel da Rocha Fonte** (sündinud 22. detsembril 1983 Penafielis) on Portugali jalgpallur, kes mängib keskkaitsjana Portugali kõrgliigaklubis Braga ja Portugali jalgpallikoondises.

## Klubikarjäär
Ta alustas klubikarjääri Portugali klubis Lissaboni Sporting, mille noorteakadeemiaga liitus ta 1994. aastal. Aastatel 2002–2004 mängis ta klubi reservmeeskonnas Portugali esiliigas.

Portugali kõrgliigas debüteeris Fonte hooajal 2005–06 Vitória Setúbali ridades. 2006. aasta jaanuaris sõlmis ta lepingu Lissaboni Benficaga, kuid klubi põihimeeskonnas ei mänginud ta kordagi. Hooaja 2005–06 teises pooles oli ta Benficast laenul Portugali kõrgliigaklubis Paços de Ferreira ja hooajal 2006–07 Estrela da Amadoras.

2007. aastal läks ta Benficast laenule Inglismaa esiliigaklubisse Crystal Palace, kellega sõlmis hooaja 2007–08 lõpus püsiva lepingu.

2010. aasta jaanuaris liitus ta Southamptoniga, mis mängis toona Inglismaa tugevuselt kolmandas liigas. Hooajal 2010–11 aitas ta klubil tõusta Inglismaa esiliiga. Samal hooajal valiti Fonte liiga hooaja sümboolsesse koosseisu ja Southamptoni hooaja parimaks mängijaks. Hooajal 2011–12 kindlustati pääs Inglismaa kõrgliigasse. Southamptoniga mängis Fonte Inglismaa kõrgliigas neli ja pool hooaega. 2015. aastal valiti Fonte taas Southamptoni hooaja parimaks mängijaks. 2017. aasta jaanuaris siirdus ta West Ham Unitedi.

2018. aasta veebruaris liitus Fonte Hiina kõrgliigaklubiga Dalian Yifang.

2018. aasta juulis sõlmis ta lepingu Prantsusmaa kõrgliigaklubiga Lille. Seal mängis ta kokku viis hooaega. 2020. aastal sai ta Lille'i kapteniks. Hooajal 2020/21 tuli ta Lille'iga Prantsusmaa meistriks.

2023. aasta juulis sõlmis ta üheaastase lepingu Bragaga.

## Koondisekarjäär
Portugali jalgpallikoondises tegi Fonte debüüdi 18. novembril 2014 sõprusmängus Argentina vastu. Koondisekarjääri esimese värva lõi ta 9. oktoobril 2021 sõprusmängus Katari vastu.

2016. aastal tuli ta Portugali koondisega Euroopa meistriks. Portugali koondisse on ta kuulunud veel ka 2017. aasta FIFA konföderatsioonide karikaturniiril ja 2018. aasta maailmameistrivõistlustel.

## Isiklikku
Tema noorem vend Rui Fonte on samuti jalgpallur.

## Saavutused
;Southampton
*Football League Trophy: 2009–10
;Lille
*Ligue 1: 2020/21
*Trophée des Champions: 2021

## Viited

## Välislingid
Liveta Jasiūnaitė

**Liveta Jasiūnaitė** (sündinud 26. juulil 1994 Rokiškises) on leedu odaviskaja.

2015. aasta Euroopa U23 meistrivõistlustel Tallinnas võitis ta odaviskes oma hooaja parima tulemusega 55.77 pronksmedali.

2018. aasta Euroopa meistrivõistlustel Berliinis võitis ta tulemusega 61.59 pronksmedali.

2019. aastal Napolis toimunud 2019. aasta suveuniversiaadil võitis ta tulemusega 60.36 kuldmedali.

Tema isiklik rekord odaviskes on 15. juunil 2019 Ogres visatud **63.98**, mis on ühtlasi ka Leedu rekord.

## Viited

## Välislingid
*
Taldrik

**Taldrik** on lame sööginõu.

Kõige levinumad on keraamilised taldrikud. Samas võivad taldrikud olla valmistatud ka metallist, paberist, puidust või mõnest muust materjalist.

Suppide ja teiste vedelamate toitude serveerimiseks kasutatakse kausse.
Samokov

**Samokov** on linn Bulgaarias Sofia piirkonnas, Samokovi valla halduskeskus. Samokov asub Sofia kesklinnast ligi 45 km lõunakagus.

Samokov asub Iskǎri jõe ääres, keskmiselt 950 meetri kõrgusel merepinnast. Samokov on rajatud 15. sajandi alguses muinasasula varemetele. 16.–18. sajandil oli Samokov oluline rauatootmise keskus. Samokovist 10 km lõunas asub Bulgaaria vanim mägikuurort ja talispordikeskus Borovets.

## Viited

## Välislingid
* Samokovi koduleht
Nahasisene süstimine

**Nahasisene süstimine** ehk **intraepidermaalne manustamine** (lühendatult **ID** (Intradermal (injection))) on vedela aine manustamisviis, mille käigus toimeaine (nt tuberkuliin, vaktsiin) süstitakse epidermise ja hüpodermise vahel olevasse nahaalusesse koesse (dermis).

## Viited

## Vaata ka
* Lihasesisene süstimine
* Nahaalune süstimine
* Veenisisene süstimine
Diplomaatiline ametiaste

**Diplomaatiline ametiaste** on välisteenistuses seadusega kehtestatud välisministeeriumi ja välisesinduste diplomaatiliste koosseisude ametiastmed. Vastavalt neile kehtestab välisasjadega tegeleva ametkonna juht (välisminister) välisteenistuse diplomaatilised ametikohad.

## Eesti
Riigiteenistust diplomaatilisel ametikohal käsitlev välisteenistuse seadus hõlmab ka Välisministeeriumi ja välisesinduste koosseisude ametiastmeid, samuti diplomaatidele antavaid diplomaatilisi au- ja teenistusastmeid.

Eestis kasutati diplomaatilise ametiastme mõistet 1936. aastal ja 1995. aastal avaldatud välisteenistuse seaduses. Vastavalt neis toodud ametiastmetele kehtestas välisminister välisteenistuse diplomaatilised ametikohad.

### 1936. aasta välisteenistuse seaduses

### 1995. aasta välisteenistuse seaduses
#### Välisministeeriumi diplomaatilise koosseisu ametiastmed
*1) kantsler;
*2) osakonna peadirektor;
*3) büroo direktor;
*4) nõunik;
*5) ministeeriumi esimene (I) sekretär;
*6) ministeeriumi teine (II) sekretär;
*7) ministeeriumi kolmas (III) sekretär; 
*8) ministeeriumi atašee.

#### Välisesinduse diplomaatilise ja konsulaarkoosseisu ametiastmed
***Välisesinduse diplomaatilise ametiastme**d:
*1) erakorraline ja täievoliline suursaadik;
*2) minister-nõunik;
*3) suursaatkonna nõunik;
*4) suursaatkonna esimene (I) sekretär;
*5) suursaatkonna teine (II) sekretär;
*6) suursaatkonna kolmas (III) sekretär;
*7) suursaatkonna atašee.

***Välisesinduse konsulaarkoosseisu ametiastmed**:
*1) peakonsul;
*2) konsul;
*3) asekonsul.

### 2006. aasta välisteenistuse seaduses
2006. aastal ilmunud ja tänini kehtivas välisteenistuse seaduses (hakkas kehtima 2007. aastast) diplomaatilise ametiastme mõiste sootuks puudub. Küll aga on loetletud diplomaatilised ametikohad ja palgaastmed.

## Vaata ka
*Diplomaatiline teenistusaste
*Diplomaatiline auaste

## Viited
Mantoux' proov

**Mantoux' proov** ehk **Mendel-Mantoux' proov** ehk **tuberkuliiniproov**, kõnekeeles **kopsuproov** on tuberkuloosi sõeluuringu ja diagnoosimise vahend, mille käigus patsiendi naha alla süstitakse tuberkuliini.

Proovile vastuse saamiseks mõõdetakse süstekohal tekkinud nahareaktsiooni ulatust 48–96 tunni pärast (72 tundi ehk 3 ööpäeva on parim).

## Viited
Ever Given

**Ever Given** (長賜輪) on Panama lipu all sõitev *Golden* klassi konteinerilaev, XXI sajandi kolmanda kümnendi alguse seisuga üks maailma suuremaid.

23. märtsil 2021 (kell 7.40) blokeeris Hiinast Rotterdami teel olnud laev ligi nädalaks Suessi kanali.

Laev oli pikka aega Suurel Mõrujärvel ankrus ja siis arestiti Egiptuse poolt põhjusel, et laeva kindlustusfirma UK Club polnud maksnud 900 miljoni dollari suurust kahjuhüvitist.

## Vaata ka
* Suessi kanali tõkestus

## Viited

## Välislingid
* marinetraffic.com: Ever Given
* Marc Santora, Vivian Yee jt. Live Updates: Scramble Against Time to Free Ship Stuck in Suez Canal, The New York Times, 29. märts 2021
Zdravko Krivokapić

**Zdravko Krivokapić** (kirillitsas Здравко Кривокапић; sündinud 2. septembril 1958) on Montenegro masinaehituse professor ja poliitik. 

Zdravko Krivokapić lõpetas 1981. aastal Montenegro Ülikooli masinaehituse teaduskonna. 1983. aastal astus ta aspirantuuri Belgradi Ülikooli masinaehitusteaduskonnas, kandidaaditöö masinaehituse alal kaitses 1989. aastal. Doktorikraadi sai Montenegro Ülikooli masinaehitusteaduskonnas 1993. aastal. 1983. aastal valiti ta Montenegro Ülikooli masinaehitusteaduskonna tootmise tehnoloogia kateedri assistendiks. Dotsendiks valiti ta 1994. aastal ja professoriks 2004. aastal. 2015–2017 oli ta Montenegro Ülikooli doktoriõppe keskuse juhataja.

4. detsembrist 2020 kuni 28. aprillini 2022 oli Zdravko Krivokapić Montenegro peaminister.

## Viited
Lihasesisene süstimine

**Lihasesisene süstimine** ehk **intramuskulaarne manustamine** (lühendatult **IM** (Intramuscular (injection))) on vedela aine manustamisviis, mille käigus ravim süstitakse patsiendi lihaskoesse. Süst tehakse tuharalihase ülemisse (välimisse) veerandikku, reielihase külgmisse ossa või õlavarre deltalihasesse.

## Süstekohad

## Viited

## Vaata ka
* Nahasisene süstimine
* Nahaalune süstimine
* Veenisisene süstimine
Greenwichi poolsaar

**Greenwichi poolsaar** on Ida-Londonis asuv poolsaar, mida ümbritseb kolmest küljest Thamesi jõgi.

Poolsaare läänekallast läbib nullmeridiaan.

## Vaata ka
*Rotherhithe'i poolsaar
*Isle of Dogs